Amammerɛ wɔ hɔ yi yɛntoto no ase ampa. Nkranfoɔ amammerɛ mu no, amanneɛ baako a wɔyɛ no wɔ wɔn ayiyɔ mu de hyɛ wɔn hene bi a wawuo no animuonyam ne sɛ wɔbɛdundum wɔn nkanea nyinaa.
Saa amammerɛ yi ara na ɛbɛda adi Wukuada yi. Wei nti nkratoɔ aba sɛ wɔn a wɔtete Tɛma ne ne mpɔtam nyinaa mmoa wɔn ho sɛ wɔbɛda sum mu Wukuada, Ahinime 26, 2022, ɛfiri anwummerɛ 7:00 kɔsi anadwo dasuom 12:00 ɛnam wɔn hene Osonnaa Nii Adjei Kraku ll a watoa nananom wɔ nseɛdo no nti.
Ɛho adesrɛ aba sɛ wɔn a wɔtete saa beaeɛ no nyinaa nhyɛ wɔn dan mu anadwo no nyinaa wɔ berɛ a wɔbɛdundum kanea no mu, na wɔmfa nkyerɛ anidie a wɔwɔ ma wɔn hene yi.
Tɛma ayaresabea nso nam nkaebɔ yi so atwerɛ ama wɔn adwumayɛfoɔ a wɔn dwumadie hyehyɛ anadwo no sɛ wɔmmɔ mmɔden sɛ wɔbɛduru adwuma mu hɔ anwummerɛ 5:00. Wɔdaa no adi wɔ krataa no mu sɛ:
“Adwuma mu mpanimfoɔ resrɛ adwumayɛfoɔ a wɔn dwumadie hyɛ anadwo no sɛ wɔmmra adwuma mu anwummerɛ 5:00 wɔ Wukuada, Ahinime 26, 2022.
Yei bɛma wɔn a wɔrefiri adwuma mu ha ne wɔn a wɔrebɛhyɛ wɔn anan no atumi adi wɔn dwuma berɛ a ɛsɛ mu, na ama adwumayɛfoɔ a wɔrekɔ fie no atumi akɔduru fie ntɛm ansa na osum no aduru.”
Wukuada sum no ho nkaebɔ da nkyɛn a, wɔasane abɔ adwadifoɔ nyinaa kɔkɔ sɛ wɔntoto wɔn sotɔɔ ahodoɔ mu wɔ Fiada ne Memeneda mu, ɛnam ɔhene no ayie ne ne sie a ɛhyɛ hɔ no nti.
